钦定古今图书集成/明伦汇编/官常典/第425卷 > 后汉
## 钦定古今图书集成/明伦汇编/官常典/第425卷 > 后汉

后汉设少府卿，掌中服御、货膳之属，统太医、守宫、上
林、内者、尚方诸令、丞。

按：《后汉书百官志》：少府：卿一人，中二千石。本注曰：“掌
中服御诸物，衣服宝货珍膳之属。丞一人，比千石。”

〈注〉《汉官》曰：员吏三十四人，其一人四科，一人二百石，五人百石，四人斗食，三人佐，六人骑吏，十三人学事，一人官医。少者小也，小故称少府。王者以租税为公用，山泽陂池之税，以供王之私用，古皆作小府。《汉官仪》曰：“田租刍槁，以给经用。凶年，山泽鱼盐市税，少府以给私用也。”

太医令一人，六百石。《本注》曰：“掌诸医。”

〈注〉《汉官》曰：员医二百九十三人，员吏十九人，

药丞、方丞各一人。本注曰：“药丞主药。方丞主药方。”
太官令一人，六百石。本注曰：“掌御饮食。”

〈注〉《汉官》曰：“员吏六十九人，卫士三十八人。”荀绰《晋百官表注》曰：“汉制，太官令秩千石，丞四人，秩四百石。”不与志同。

左丞、甘丞、汤官丞、果丞各一人。《本注》曰：“左丞主饮食。
甘丞主膳具。汤官丞，主酒。果丞主果。”

〈注〉《荀绰》云：“甘丞掌诸甘肥果丞别在外诸果菜茹。”

守宫令一人，六百石。本注曰：“主御纸笔墨及尚书财
用诸物及封泥。”丞一人。

〈注〉《汉官》曰：“员吏六十九人，外官丞二百石，公府吏府也。”

上林苑令一人，六百石。《本注》曰：“主苑中禽兽，颇有民
居，皆主之。捕得其兽，送太官丞尉各一人。”

〈注〉《汉官》曰：员吏五十八人。案桓帝又置鸿德苑令，

中藏府令一人，六百石。本注曰：“掌中币帛金银诸货
物。”丞一人。

〈注〉《汉官》曰：“员吏十三人，吏从官六人。”

内者令一人，六百石。《本注》曰：“掌中布张诸衣物。”左右
丞各一人。

〈注〉《汉官》曰：“从官禄士一人，员吏十九人。”

尚方令一人，六百石。《本注》曰：“掌上手工作御刀剑诸
好器物。”丞一人。

〈注〉《汉官》曰：“员吏十三人，吏从官六人。”

右属少府。本注曰：“承秦凡山泽陂池之税，名曰禁钱”，
属少府。世祖改属司农，考工转属太仆，都水属郡国。
孝武帝初，置水衡都尉，秩比二千石，别主上林苑，有
离宫燕休之处。世祖省之，并其职于少府。每立秋䝙
刘之日，暂置水衡都尉，事讫乃罢之。少府本六丞，省
五，又省汤官织室令，置丞，又省上林十池监、胞人长
“丞、宦者、昆台、佽飞三令，二十一丞。又省水衡属官令、
长、丞、尉二十馀人。章和以下，中官稍广，加尝药太官、
御者、钩盾、尚方、考工、别作监，皆六百石，宦者为之，转
为兼副，或省。”

〈注〉昆台本名甘泉居室。佽飞本名左弋，武帝改。蔡质《汉仪》曰：“少府符著，出见都官从事持板。都官从事入少府，见符著持板。”《汉官目录》曰：“古三卿，司空所部。”〈按少府所属甚多已照各职分列诸部今但就所专掌及事关内府者摘录于左而宦者亦别载不具〉